PREDKLADACIA SPRÁVA

k návrhu na účasť delegácie Slovenskej republiky
na 45. zasadnutí Generálnej konferencie
Medzinárodnej agentúry pre atómovú energiu (MAAE) vo Viedni

	Slovenská republika bola prijatá za člena MAAE na 37. Generálnej konferencii MAAE v  r. 1993. 
	Generálna konferencia (ďalej len “Konferencia”) je najvyšším rozhodovacím orgánom MAAE, ktorú zvoláva generálny riaditeľ na základe požiadavky Rady guvernérov, alebo väčšiny členských štátov MAAE. Na konferencii je každý členský štát reprezentovaný delegáciou, ktorú tvorí vedúci delegácie, zástupcovia a poradcovia.
	V dňoch 17. až 21. septembra 2001 sa bude konať vo Viedni 45. zasadnutie Generálnej konferencie MAAE. V dňoch 15. a 16. septembra 2001 sa uskutočnia vo Viedni konzultačné stretnutia regionálnych skupín členských štátov.

	Konferencia v rámci navrhovaného 27 bodového programu prerokuje otázky súvisiace s činnosťou MAAE v  uplynulom období (r. 2000), schváli program technickej spolupráce a rozpočet na rok 2002, prejedná organizačné opatrenia Konferencie, prejedná návrh na menovanie generálneho riaditeľa MAAE a externého audítora, zvolí nových členov Rady guvernérov a prijme nových členov MAAE. V nadväznosti na rezolúcie predchádzajúcej Generálnej konferencie, Konferencia sa bude zaoberať medzi inými uplatňovaním záruk (kontrola jadrových materiálov) v  Kórejskej ľudovodemokratickej republike, plnením rezolúcií Bezpečnostnej rady OSN 687, 707 a 715 týkajúcich sa jadrového programu Iraku, vykonávaním záruk MAAE na Blízkom východe, jadrovým potenciálom Izraela a upevnením zárukového systému MAAE v súlade so závermi 6. hodnotiacej  konferencie  zmluvných  strán  Zmluvy o nešírení jadrových zbraní konanej v máji 2000 v New Yorku. Ďalej posúdi otázky súvisiace s  rozvojom medzinárodnej spolupráce pri mierovom využívaní atómovej energie, pri zvyšovaní jadrovej a radiačnej bezpečnosti a  prerokuje aktivity MAAE v oblasti jadrových technológií.

	Významným prínosom pre rozvoj vzájomných vzťahov SR s MAAE je realizácia šiestich národných projektov v  roku 2001 s plánovaným finančným objemom 417 tis. USD a  dvadsiatich ôsmych regionálnych projektov, ktorých finančný objem pre Slovenskú republiku možno odhadnúť na 500 tis. USD vyčlenených z  Fondu pre technickú pomoc a spoluprácu MAAE. Na vedecko-technických projektoch spolupracuje pod odborným gestorstvom Úradu jadrového dozoru SR (ÚJD  SR) niekoľko ústavov a organizácií zo SR ako napr.: Slovenské elektrárne, a. s. Bratislava, Štátne zdravotné ústavy SR, Úrad pre normalizáciu, metrológiu a  skúšobníctvo SR, Výskumný ústav jadrových elektrární Trnava a. s., Výskumný ústav energetických zariadení a. s. (VÚEZ, a. s.), Lesnícky výskumný ústav Zvolen, Nemocnica s poliklinikou Ružinov, Bratislava, Slovenská akadémia vied, atď.

	Finančný príspevok SR do MAAE sa skladá z  povinného členského príspevku, z  príspevku na technickú pomoc a z dobrovoľného príspevku. Povinný členský príspevok je stanovený pre Slovenskú republiku ako podiel na celkovej čiastke povinných príspevkov členských  štátov MAAE a je hradený z rozpočtu Ministerstva zahraničných vecí SR. 

 - 2 -

Príspevok na technickú pomoc je stanovený ako 8 %-ná čiastka poskytnutej technickej pomoci Slovenskej republike v predchádzajúcom období a má byť hradený spolu s dobrovoľným príspevkom z kapitoly Úradu jadrového dozoru Slovenskej republiky (ÚJD SR).

	 V oblasti mierového využívania jadrovej energie Slovensko disponuje s rozvinutou  vedecko-technickou základňou.  ÚJD SR a  ďalšie slovenské organizácie (napr. VÚJE, a. s.) sú prostredníctvom MAAE požiadané o poskytovanie odbornej pomoci pri zvyšovaní úrovne jadrovej bezpečnosti predovšetkým v Arménsku, Bulharsku, Litve, Ukrajine, Pakistane a v Iráne. Napr. len v roku 2001 sa na území SR školilo 15 expertov z rôznych krajín sveta. Príspevok SR na technickú pomoc sa postupne využíva na  spolufinancovanie technických projektov v rozvojových krajinách prostredníctvom MAAE. Z týchto dôvodov ÚJD SR prerokoval s Ministerstvom financií SR príspevok SR na technickú spoluprácu vo výške 4,653 tis. Sk v roku 2002.